钦定古今图书集成/明伦汇编/官常典/第527卷 > 塔里赤
## 钦定古今图书集成/明伦汇编/官常典/第527卷 > 塔里赤

按《元史》本传：“塔里赤，康里人，其父也里里白，太祖时
以武功授帐前总校，奉旨南征，至洛阳，得唐白乐天
故址，遂家焉。塔里赤幼颖异，好读书，尤善骑射。袭父
职，参佐戎幕，调度军马，动合事宜，行省奏充断事官。
时南北民户主客良贱杂揉，蒙古军牧马草地互相
占据，命塔里赤至其地理之，军民各得其所，由是世”
祖知其能，俾领蒙古军围樊、襄，塔里赤躬冒矢石，所
向摧陷，樊城破，襄阳降。从丞相伯颜渡江，驻临安。寻
命平章奥鲁赤等分为六路，追袭宋二王。塔里赤领
军至福建，所过秋毫无犯，降者如归。宋都统陈宗荣
率众来降，以功迁福建招讨使。时诸郡盗起，其最盛
者陈吊眼，拥众五万，陷漳州。行省承制命塔里赤为
闽广大都督、征南都元帅，总四省军，复漳州，生擒陈
吊眼，戮于市，馀党悉伏诛。继从征交趾，击败黄圣许
等，积功加镇国上将军、三珠虎符、广西两江道宣慰
使、都元帅。贺州盗起，塔里赤讨平之，改福建宣慰使，
又改浙东。金疮发卒，赠辅国上将军、浙东道宣慰使
都元帅、护军，追封临安郡公。